《念奴娇》
宋代·王孝严

昨宵灰动，有阶前春草，侵凌春雪。碧玉堂前为寿处，齐祝遐龄千百。夜冷笙箫，庭深灯火，应照梅妆额。容华依旧，向来姑射标格。

独恨绾系日边，东风回首，还有溪山隔。怅望云飞，凝伫久，空使怀英心折。遥折一枝，饱斟花露，再拜瞻南极。愿言来岁，凤池同看春色。

作者简介：王孝严，字行先（《齐东野语》卷二○），湖州（今属浙江）人。孝宗乾道八年（一一七二）进士（《嘉泰吴兴志》一七）。淳熙间为处州推官（清光绪《处州府志》卷一三）。今录诗二首。